ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Δεκεμβρίου 1993 περί περατώσεως διαδικασίας αντιντάμπινγκ και περί παύσεως της ισχύος των μέτρων αντιντάμπινγκ που εφαρμόζονται κατά τις εισαγωγές στην Κοινότητα εξωλέμβιων κινητήρων καταγωγής Ιαπωνίας (93/672/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 9 και 15 παράγραφος 5,

Μετά από διαβούλευση στο πλαίσιο της συμβουλευτικής επιτροπής, όπως προβλέπεται στον κανονισμό (ΕΟΚ) αριθ. 2423/88,

Εκτιμώντας τα ακόλουθα:

Α. ΔΙΑΔΙΚΑΣΙΑ (1) Τον Αύγουστο 1992, η Επιτροπή ανακοίνωσε (2) την έναρξη διαδικασίας επανεξέτασης των μέτρων αντιντάμπινγκ σχετικά με ορισμένους εξωλέμβιους κινητήρες καταγωγής Ιαπωνίας. Αυτή η διαδικασία επανεξέτασης κινήθηκε σύμφωνα με το άρθρο 15 του κανονισμού (ΕΟΚ) αριθ. 2423/88, μετά από αίτηση σημαντικού τμήματος της ενδιαφερόμενης κοινοτικής βιομηχανίας, που εκπροσωπείται από την εταιρεία OMC με έδρα την Bruges, στο Βέλγιο, και από την εταιρεία Selva με έδρα το Tirano, Ιταλία.

(2) Η Επιτροπή ενημέρωσε επίσημα τους εξαγωγείς και εισαγωγείς που είναι γνωστό ότι ενδιαφέρονται, τον εκπρόσωπο της χώρας εξαγωγής και τους καταγγέλλοντες, και παρέσχε τη δυνατότητα στα ενδιαφερόμενα μέρη να γνωστοποιήσουν γραπτά τις απόψεις τους και να ζητήσουν ακρόαση.

(3) Η Επιτροπή αναζήτησε όλες τις πληροφορίες που θεώρησε απαραίτητες και προέβη σε επιτόπιους ελέγχους στις εγκαταστάσεις των καταγγελλόντων παραγωγών της Κοινότητας, καθώς και ορισμένων συνδεδεμένων εισαγωγέων.

Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ, ΠΕΡΑΤΩΣΗ ΤΗ ΕΠΑΝΕΞΕΤΑΣΗΣ, ΠΑΥΣΗ ΙΣΧΥΟΣ ΤΩΝ ΜΕΤΡΩΝ (4) Σε αυτό το στάδιο της διαδικασίας, από την εξέταση των πληροφοριών που έχουν συγκεντρωθεί, δεν προέκυψε το συμπέρασμα ότι η λήξη των ισχυόντων μέτρων ενδέχεται να έχει ως αποτέλεσμα την επανάληψη της ζημίας.

(5) Εξάλλου, η Επιτροπή πληροφορήθηκε από τους καταγγέλλοντες κοινοτικούς παραγωγούς ότι ένας από αυτούς, που αντιπροσωπεύει το 95 % της παραγωγής τους, επρόκειτο να μεταφέρει τις παραγωγικές του δραστηριότητες εκτός Κοινότητας και οι καταγγέλλοντες να αποσύρουν την καταγγελία και την αίτηση που είχαν υποβάλει για επανεξέταση των ισχυόντων μέτρων σχετικά με τους εξωλέμβιους κινητήρες καταγωγής Ιαπωνίας.

(6) Υπ' αυτές τις συνθήκες, η Επιτροπή θεωρεί ότι πρέπει να περατωθεί η διαδικασία σχετικά με τα μέτρα αντιντάμπινγκ για τις εισαγωγές εξωλεμβίων κινητήτων καταγωγής Ιαπωνίας και διαπιστώνει, σύμφωνα με το άρθρο 15 παράγραφος 5 του κανονισμού (ΕΟΚ) αριθ. 2423/88, ότι τα εν λόγω μέτρα πρέπει να παύσουν να ισχύουν,

ΑΠΟΦΑΣΙΖΕΙ:

Άρθρο 1

Περατώνεται η διαδικασία αντιντάμπινγκ όσον αφορά τις εισαγωγές ορισμένων εξωλεμβίων κινητήρων καταγωγής Ιαπωνίας.

Άρθρο 2

Τα μέτρα αντιντάμπινγκ όσον αφορά τις εισαγωγές ορισμένων εξωλεμβίων κινητήρων καταγωγής Ιαπωνίας παύουν να ισχύουν.

Άρθρο 3

Η παρούσα απόφαση παράγει αποτελέσματα την επομένη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 9 Δεκεμβρίου 1993.

Για την Επιτροπή

Leon BRITTAN

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 204 της 12. 8. 1992, σ. 4.